b"\n_START_ARTICLE_\nCam\xc3\xad de Monistrol de Calders a Marf\xc3\xa0\n_START_SECTION_\nTerme municipal de Monistrol de Calders\n_START_PARAGRAPH_\nEl cam\xc3\xad arrenca de la Carretera de la Coma a Coll Girant, des d'on, en direcci\xc3\xb3 a llevant, ressegueix per sota la Pedrera de Coll Girant, fins que arriba a la dreta del torrent del Sot de Pumany\xc3\xa0, on gira cap al nord primer i cap a llevant despr\xc3\xa9s; ascendeix fins que arriba a la paret de la resclosa de Pumany\xc3\xa0, havent deixat abans a l'esquerra l'entrada a la pedrera esmentada._NEWLINE_Un cop al capdamunt de la paret de la resclosa, torna a girar cap al sud-est, fins que depassa, pel costat de migdia, el Serrat de Pumany\xc3\xa0, on gira cap a llevant. Segueix sempre per la dreta del torrent de Colljov\xc3\xa0, decantant-se progressivament cap al nord-est fent diverses giragonses, fins que arriba a Colljov\xc3\xa0, on abandona el terme monistrolenc.\n_START_SECTION_\nTerme municipal de Castellcir (la Vall de Marf\xc3\xa0)\n_START_PARAGRAPH_\nJa dins del terme de l'enclavament de Marf\xc3\xa0, pertanyent a Castellcir, fa la volta cap al sud-est per l'extrem sud-oest del Serrat del Coll, i torna a emprendre cap al nord-est, per tal d'arribar al Coll de Marf\xc3\xa0, a 676,3 metres d'altitud. Poc despr\xc3\xa9s arriba al punt de m\xc3\xa0xima al\xc3\xa7ada del cam\xc3\xad, a 687 metres d'altitud, en el vessant nord-oest del Serrat dels Llamps, vessant que segueix cap al nord-est per tal d'anar baixant cap a la casa de Marf\xc3\xa0.\n_START_SECTION_\nEtimologia\n_START_PARAGRAPH_\nCom en el cas de la major part de camins, el nom que els designa \xc3\xa9s clarament descriptiu. En aquest cas, el nom del cam\xc3\xad fa esment als dos extrems del cam\xc3\xad: el poble de Monistrol de Calders i la masia de Marf\xc3\xa0."